CELEX: 32019D1915
Language: bg
Date: 2019-10-14 00:00:00
Title: Решение (ЕС) 2019/1915 на Съвета от 14 октомври 2019 година за подписване, от името на Съюза, на Споразумението между Европейския съюз и Република Беларус за облекчаване на визовия режим

18.11.2019   
               
               
                  BG
               
               
                  Официален вестник на Европейския съюз
               
               
                  L 297/1
               
            
         РЕШЕНИЕ (ЕС) 2019/1915 НА СЪВЕТА
         от 14 октомври 2019 година
         за подписване, от името на Съюза, на Споразумението между Европейския съюз и Република Беларус за облекчаване на визовия режим
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 28 февруари 2011 г. Съветът упълномощи Комисията да започне преговори с Република Беларус за споразумение между Европейския съюз и Република Беларус за облекчаване на визовия режим (наричано по-долу „споразумението“), успоредно с преговорите за споразумение за обратно приемане на незаконно пребиваващи лица. Преговорите приключиха успешно с парафирането на споразумението на 17 юни 2019 г. чрез размяна на електронни писма.
                  
               
                     (2)
                  
                  
                     В декларацията от срещата на върха на Източното партньорство, проведена на 7 май 2009 г., Съюзът и държавите партньори заявиха политическата си подкрепа за либерализирането на визовия режим в условия на безопасност и сигурност и потвърдиха намерението си своевременно да предприемат поетапни мерки за въвеждането на безвизов режим на пътуване за своите граждани.
                  
               
                     (3)
                  
                  
                     Целта на споразумението е да се облекчи, при условията на взаимност, визовият режим за гражданите на Съюза и на Беларус за планиран престой от не повече от 90 дни в рамките на всеки 180-дневен период.
                  
               
                     (4)
                  
                  
                     Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета (1); следователно Обединеното кралство не участва в приемането на настоящото решение и не е обвързано от него, нито от неговото прилагане.
                  
               
                     (5)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (2); следователно Ирландия не участва в приемането на настоящото решение и не е обвързана от него, нито от неговото прилагане.
                  
               
                     (6)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.
                  
               
                     (7)
                  
                  
                     Съветът следва да вземе решение относно сключването на споразумението въз основа на оценка от Комисията на сигурността и целостта на системата на Беларус за издаване на електронни дипломатически паспорти и техническите спецификации на тези паспорти.
                  
               
                     (8)
                  
                  
                     Споразумението следва да бъде подписано и приложените към него съвместни декларации следва да бъдат одобрени,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването, от името на Съюза, на Споразумението между Европейския съюз и Република Беларус за облекчаване на визовия режим, при условие за сключването на посоченото споразумение (3).
         
         
            Член 2
            Съвместните декларации, приложени към споразумението, се одобряват от името на Съюза.
         
         
            Член 3
            Председателят на Съвета е оправомощен да посочи лицето (лицата), упълномощено(и) да подпише(ат) протокола от името на Съюза.
         
         
            Член 4
            Комисията извършва оценка на сигурността и целостта на системата на Беларус за издаване на електронни дипломатически паспорти и техническите спецификации на тези паспорти и представя оценката си на Съвета. Въз основа на тази оценка Съветът взема решение за сключване на споразумението.
         
         
            Член 5
            Настоящото решение влиза в сила в деня на приемането му.
         
         
            Съставено в Люксембург на 14 октомври 2019 година.
            
               
                  За Съвета
               
               
                  Председател
               
               J. LEPPÄ
            
         
         
            (1)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).
         
            (2)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (3)  Текстът на споразумението ще бъде публикуван заедно с решението за сключването му.